OBH 1245/1998.
Az állampolgári jogok országgyűlési biztosának jelentése
Előadó: dr. Varga Zs. András
A vizsgálat megindítása
	A Népszava 1998. február 14-i száma Vizsgálat egy minden gyanú felett álló tanár ügyében címmel beszámolt arról, hogy a Magyar Képzőművészeti Főiskola rektorának irányítása alatt álló budapesti Képző- és Iparművészeti Szakközépiskola egyik tanára rendszeresen megalázza néhány tanulóját. A beadvány összefüggésben áll a Magyar Köztársaság Alkotmánya 67. §-ában a gyermekek számára biztosított joggal a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges, ezért az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (2) bekezdésében írt jogomnál fogva hivatalból vizsgálatot indítottam.

A megállapított tényállás
	A vizsgálat megindításakor rendelkezésemre álló adatok szerint három tanulót, akik nem tudják követni az érintett tanár által leadott tananyagot, tanáruk nem korrepetálta, egyéni képességeiket nem vette figyelembe, hanem folyamatos fenyegetettségi helyzetben tartva őket nullás, sőt negatív számozású osztályzatokat is adott, az átlagnál jobban sikerült dolgozataikat elvette, vagy a ponthatárt utólag megemelte. Eljárása következtében a három lány megbukott az 1997. évi érettségin, és csak ősszel fejezhették be középiskolai tanulmányaikat.
	A gyermekek szülei az érettségi előtt már jelezték a Főiskolának aggályaikat, de kérték, hogy arra csak a tanév befejeztével térjenek vissza. A panaszt a Főiskola visszaadta a szakközépiskola igazgatójának, de annak kivizsgálásáról a szülők nem kaptak értesítést, ezért az egyik szülő a Fővárosi Főpolgámesteri Hivatal főjegyzőjéhez fordult. A főjegyző átirata nyomán a Főiskola rektora törvényességi vizsgálatot rendelt el.
	Megkeresésemre a rektor azt válaszolta, hogy a vizsgálat még nem ért véget, de annak eredményéről tájékoztatni fog. A későbbiekben arról értesített, hogy a panasz kivizsgálására felkért bizottság nem igazolta a panaszban foglaltakat, ezért a bejelentéssel kapcsolatban felügyeleti intézkedést nem látott indokoltnak. A bizottság megállapította, hogy a szóban forgó tanár osztályainak átlaga nem tér el számottevően a más osztályokétól, az általa tanított tantárgyak - fizika, kémia, művészettörténet - az iskolában nehéznek minősülnek. A szúrópróbaszerűen ellenőrzött füzetek folyamatosan és követhetően tartalmazzák az általa leadottakat, ami megfelel a hatályos tantervben előírtaknak. A rendszeresen alkalmazott röpdolgozatok visszamenőleg ellenőrizhetők, ezeken egyes feladatok teljesítése feltétele az egyéb teljesítmény értékelésének, így a dolgozat eredménye lehetett negatív, de ez egyetlen esetben sem volt "beírt" érdemjegy. A - más tanár által tanított - matematika és biológia tantárgyak érdemjegyei "párhuzamosak" voltak a kémia jegyekkel (5-6 jeles, 5-6 elégtelen).
	A bizottság az iskola diákönkormányzatának véleményét is figyelembe vette, mely szerint a tanár módszereit, szigorúságát a diákok többsége elfogadja, azt szükségesnek is tartják, mivel az iskolából nem csak művészeti intézményekbe, hanem a Műszaki Egyetemre is készülnek diákok.

A vizsgálat megállapításai
	Amint azt az 1997. évről készült országgyűlési beszámolónkban megállapítottuk, "az országgyűlési biztosoknak figyelemmel kell lenniük arra is, hogy az állami beavatkozás kötelezettsége sokkal erősebb a gyermekek tekintetében, mint a felnőttek esetében." A gyermekek védelméről és a gyámügyi igazgatásról szóló 1997. évi XXXI. törvény 11. § (2) bekezdés a) pontja szerint az országgyűlési biztos feladata, hogy a gyermek alkotmányos jogait érintő, tudomására jutott visszaéléseket kivizsgálja, és orvoslásuk érdekében általános vagy egyedi intézkedéseket kezdeményezzen. Ebből adódóan azokban az esetekben, amikor a gyermekek alkotmányos jogainak, különösen az Alkotmányban biztosított kiemelt védelemhez való joguknak sérelme vagy közvetlen veszélye felvetődik, az országgyűlési biztosnak haladéktalanul meg kell fontolnia a vizsgálatot.
	A szóban forgó esetben a Népszava cikke kétségkívül megalapozta a vizsgálat megindítását. A Főiskola rektorának intézkedései -  a törvényességi vizsgálat megindítása,  annak több tagú bizottságra bízása, illetve a különböző szempontokra figyelemmel végzett  alapos vizsgálat, valamint a diákönkormányzat véleményének meghallgatása - alapján megállapítottam, hogy az ügyben olyan mulasztás nem történt, amely az érintett diákok alkotmányos jogával összefüggésben visszásságként volna értékelendő. Ezért, valamint arra tekintettel, hogy a rektor által elrendelt vizsgálat a szülők panaszában foglaltakat nem támasztotta alá, az ügyben további intézkedést nem tartok szükségesnek.

Budapest, 1998. október 14.

Gönczöl Katalin